Brief oor Vosloo, Naspers is snert | Netwerk24
Deur David Meades, Somerset-Wes 04 November 2018 00:15
David Meades van Somerset-Wes skryf:
Ek reageer graag op Johan van der Berg van Loxton se brief oor Ton Vosloo se "desperate gespartel" om Nasionale Pers van die Nasionale Party te distansieer in sy boek Oor grense.
Ek het in die vroeë 1960's by Die Burger begin werk en daarna by Rapport as lid van die stigtersredaksie en ook by Beeld. Naspers se bydrae tot die nuwe bestel is deeglik verwoord en ek kan niks byvoeg nie. Ek kan my nie herinner dat ek weet wie Johan van den Berg is nie. Maar wat ek wel weet, is dat die heer die grootste snert praat.
Ben Louw, Kaapstad, skryf:
Sowel oudregter Johann Kriegler as Johan van der Berg van Loxton verontreg Ton Vosloo in hul kommentaar oor Ton se boek Oor grense.
Om te beweer Ton se boek is 'n "ode" oor homself en Nasionale Pers openbaar net hoe oningelig Van den Berg is.
Ek ken Ton Vosloo al bykans 50 jaar as 'n man van integriteit wat nog altyd sterk gekant was teen die verontregting van mense en veral die weerloses.
Nasionale Pers, Ton en die ander grotes van die Pers het hul onmiskenbare bydrae gelewer om die Afrikaner te oortuig dat hierdie land aan al sy mense, wit en swart, behoort.